Samuel Mockbee

Samuel Mockbee (* 23. december 1944, Meridian, Mississippi, USA – † 30. december 2001) bol americký architekt. 

 Životopis 
Narodil sa v meste Meridian v štáte Mississippi. Miloval kreslenie a už od svojich deviatich rokov vedel, že sa raz chce stať architektom. Napriek tomu, po skončení strednej školy a pred začiatkom riadneho štúdia architektúry, slúžil dva roky v americkej armáde ako delostrelecký dôstojník. Ku koncu jeho záväznej služby v armáde sa zapísal na Auburnskú univerzitu a promoval ako architekt v roku 1974.

Do rodného Mississippi sa vrátil v roku 1977, aby začal spoluprácu s jeho spolužiakom a kamarátom Thomasom Goodmanom. Firma si rýchlo vytvorila dobré meno v celej oblasti. Bolo to hlavne pre ich vynikajúci dizajn, ktorý bol pevne spätý  s používaním miestnych materiálov a založený na pôvodnej lokálnej obraznosti. 

Mockbee Goodman Architects počas ich krátkeho spoločného pôsobenia vyhrali viac ako 25 štátnych a regionálnych cien za architektúru. Ale, až spolupráca s Colemanom Cokerom v roku 1983 priniesla Mockbeemu reputáciu ako jedného z popredných národných regionalistov. Ich spolupráca bola uznávaná pre vynachádzavý a bizarný druh regionalizmu.

Rural Studio Auburnskej univerzity sa stalo pre Mockbeeho nástrojom, ktorý mu pomohol zrealizovať jeho osobné predstavy o architektúre. Zaujímal sa o vidiecke oblasti, s čím súviselo aj jeho porozumenie pre ich znevýhodnených obyvateľov. Toto viedlo Mockbeeho spolu s Dennisom K.Ruthom aby založili program Rural Studio. Bolo koncipované ako možnosť pozdvihnúť na duchu vidiecku chudobu pomocou vytvorenia nových domovou a spoločnej vybavenosti, ktoré sa usilovali o rovnaké množstvo architektonických ideálov a výhod, aké majú budovy s veľkým rozpočtom a prosperujúcou klientelou. Týmto dvom architektom išlo najmä o realizácie jednoduchých, ale nápaditých príbytkov a centier pre najchudobnejších obyvateľov v americkom meste Hale County, v štáte Alabama. Študenti architektúry z Univerzity Auburn za obdobie uplynulých desiatich rokov zrealizovali okolo 20 architektonických stavieb, pri ktorých použili prevažne recyklované a darované materiály, ktoré by inak boli považované za odpad. Často používali prvky miestnej architektúry v kontraste s modernými formami. Ďaleko od mediálne oslavovaných klenotov tzv. hviezdnych architektov vytvorili študenti v „zabudnutej“ Alabame architektúru s výrazným sociálnym a ekologickým podtónom. V projektoch Rural Studio prepojením všeobecno-prospešnej práce a štúdia dospeli k reálnej architektonickej praxi. Mockbee zdôrazňuje, že ide o vzdelávací program, ktorý má študentom sprostredkovať prax a umenie architektúry. 

Mockbee raz povedal, že: Kazdý človek, či už je bohatý alebo chudobný, chce to isté... nie iba teplú, suchú izbu, ale úkryt pre svoju dušu. A práve Rural Studio predstavuje toto úsilie. 

Práca Rural Studia je dobre zdokumentovaná a ocenená mnohými vyznamenaniami nielen zo Spojených štátov ale z celého sveta. V roku 2001 bol Mockbee jeden z ôsmich ocenených cenou Mississippi Governor´s Award, za excelentnú architektúru. V roku 2000 sa stal jedným z ôsmich národných architektov vyznamenaných za environmentálne, sociálne a estetické prínosy, Smithsonian Cooper-Hewit National Design múzeom na White House Ceremony. Okrem iného, vynímajúc Auburnskú univerzitu, Mockbee vyučoval aj na Harvarde, Yale, Berkley a University Virginia.

V septembri 1998 bola Sambovi diagnostikovaná leukémia. Napriek tomu, že choroba ho položila na dno, vytrval pri poslaní Rural Studia a so svojimi študentmi začal experimentovať s recyklovanými výrobkami ako vyradenými skriňami a kobercami, čo bol potenciálny a lacný stavebný materiál. Po výraznom ba až zázračnom zotavení  pokračoval v zbieraní cien a uznaní za jeho prácu, medzi inými aj Genius Grant od MacArthur Foundation. O tri roky neskôr ho však choroba opäť premohla. Dňa 30. decembra 2001 Samuel Mockbee zomrel na jej  komplikácie. Prežila ho jeho žena a štyri deti, Margaret, Sarah Ann, Carol a Julius.

Dva roky po jeho smrti  bol nominovaný na Zlatú medailu Amerického inštitútu architektov. V ten rok nebola udelená žiadna medaila, no Mockbee ju dostal už v ten nasledujúci.

 Zdroj 

 oficiálna stránka Rural Studia
 Contemporary American Architects Volume IV, Taschen, 1998, Christine Fellhauer

Kategória:Narodenia v 1944
Kategória:Úmrtia v 2001
Kategória:Architekti USA
Kategória:Úmrtia na leukémiu